The 7th Dawn

***The 7th Dawn*** (títol orichinal en anglés, en aragonés ***O seteno amanixer***, estrenada en Aragón con o suyo títol traduciu enta lo castellano como ***El séptimo amanecer***) ye una cinta de cine d'aventuras dramaticas de l'anyo 1964 coproducida por o cine britanico y lo cine estausunidense, dirichida por Lewis Gilbert seguntes un guión adaptau por Karl Tunberg (basau en *The Durian Tree*, una novela publicada por Michael Keon en 1960), con una banda sonora orichinal de Riz Ortolani, una dirección de fotografía de Freddie Young y una producción cinematografica de Charles K. Feldman ta la productora cinematografica *[[Holdean]]*. De l'elenco d'a cinta en fan parte, e os suyos papels principals, os actors William Holden, Capucine, Tetsurō Tamba, Susannah York, Michael Goodliffe, Allan Cuthbertson, Maurice Denham, Sydney Tafler y Beulah Quo.

En 1945, en rematar a Segunda Guerra Mundial, tres amigos que han luitau chuntos contra l'Exercito Imperial Chaponés salen d'a chungla tropical de Malaisia y d'a clandestinidat. O primero, *Ferris *, ye un estausunidense, lo segundo, *Ng*, ye un malayo d'ideolochía comunista y la tercera, *Dhana *, ye una mestiza franco-vietnamita de qui *Ferris* ye enamorau, a la vegada que la familia de *Dhana* ha criau a *Ng*. En a ceremonia de rendición d'os chaponeses conoixen a *Trumpey*, l'oficial de l'exercito britanico que será al cudiau d'a rechión. Bien luego *Ng* marcha enta la Unión Sovietica ta recebir-ie formación. En 1953 o Reino Uniu se resiste a conceder a suya independencia a Malaisia y esclata la clamada "emerchencia malaya" en o marco d'a Guerra Fría, sublevación dirichida por os comunistas contra la ocupación britanica, a la vegada que *Ferris* s'ha convertiu en propietario d'una prospera plantación de caucho, estando *Dhana* la suya amant y tamién a dirichent d'un sindicato de mayestros. *Ng * ye alavez lo dirichent d'os guerrilleros que luitan contra los britanicos, pero encara que ixos guerrilleros atacan os intreses britanicos, siempre respectan a plantación de *Ferris*. En conoixer os suyos vinclos con *Ng*, os britanicos li demanan que lo convenza ta deixar de fer ataques porque bien luego concederán a independencia, y *Ferris* accepta de charrar con él, pero *Ng* desconfía d'as promesas britanicas y contina la luita. Cuan Ferrir torna con o resultau negativo troba a *Trumpey*, qui ha tornau en o país como Alto Comisario d'o Reino Uniu ta Malaisia, acompanyau d'a suya filla *Candice*, qui bien luego amuestra tener intrés amoroso por *Ferris*. Ixe mesmo día se produz un atentau contra una fiesta organizada por *Candice* en a residencia oficial de l'Alto Comisario, Carcosa Seri Negara, y como respuesta a l'atentau *Trumpey* ordena cremar o pueblo a on viviba lo terrorista, fendo que *Dhana* decida colaborar con *Ng* y los guerrilleros, augmentando asinas a espiral de violencia. Cuan detienen a *Dhana* acusada de colaborar con os terroristas y condenando-la a pena de muerte si no diz a on se troba lo suyo campamento, *Candice* decide entregar-se a los guerrilleros ta salvar a vida de *Dhana*, a qui admira.

A cinta s'ambienta en Malaisia en dos momentos diferents, en 1945 y 1953, y las suyas escenas se filmoron en escenarios naturals en Malaisia, en os *[[Merdeka Studios]]* en Kuala Lumpur en Malaisia y en os *[[Shepperton Studios]]* en Shepperton (Surrey, Reino Uniu).

*The 7th Dawn* recibió una nominación a los Premios BAFTA (a la Millor Fotografía) en a suya 18<sup>ena</sup> edición.

## Elenco

## Se veiga tamién
* Cine en 1964.
* Cintas de 1964.

## Vinclos externos

## Referencias